คลังปลื้มR&Iคงเครดิตไทย
คลังปลื้มบริษัทจัดอันดับความน่าเชื่อถือ R&I  คงอันดับความน่าเชื่อถือของประเทศไทยยังมีเสถียรภาพ
6 มี.ค. 2555

คลังปลื้มบริษัทจัดอันดับความน่าเชื่อถือ R&amp;I  คงอันดับความน่าเชื่อถือของประเทศไทยยังมีเสถียรภาพ 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยถึงผลการวิเคราะห์อันดับความน่าเชื่อถือของประเทศไทย โดยบริษัทจัดอันดับความน่าเชื่อถือ R&amp;I ได้ยืนยันสถานะอันดับความน่าเชื่อถือของรัฐบาลสกุลเงินต่างประเทศ ที่ระดับ BBB และความน่าเชื่อถือของรับบาลสกุลเงินบาท ที่ระดับ BBB+และคงสถานะแนวโน้มอันดับความน่าเชื่อถือของไทย (Outlook) ที่ระดับมีเสถียรภาพ (Stable)
นอกจากนี้ ยังยืนยันอันดับความน่าเชื่อถือหนี้รัฐบาลระยะสั้นสกุลเงินต่างประเทศที่ a-2 เนื่องจากเศรษฐกิจของไทยฟื้นตัวอย่างรวดเร็วจากวิกฤติน้ำท่วมในช่วงที่ผ่านมา ซึ่งไทยยังสามารถคงดุลบัญชีเดินสะพัดให้อยู่ในระดับเกินดุลได้
ขณะที่การบริหารจัดการด้านการคลังก็ยังคงมีความแข็งแกร่ง ขณะที่ความขัดแข้งด้านการเมืองในภาคประชาชน ก็ไม่เป็นปัญหาต่อการฟื้นฟูประเทศหลังน้ำท่วม แต่ยังมีปัจจัยที่ต้องจับตาเกี่ยวกับการรักษาเสถียรภาพทางการเมืองและการฟื้นตัวของเศรษฐกิจไทยในระยะต่อไป
ด้านภาระทางการคลังในอนาคตอาจมีแรงกดดันจากค่าใช้จ่ายด้านสวัสดิการทางสังคม เพื่อลดช่องว่างของรายได้ ซึ่งเป็นฐานรากของความขัดแข้งทางการเมือง
นอกจากนี้ ยังรวมถึงการลงทุนตามมาตรการรองรับเหตุการณ์น้ำท่วมและปรับปรุงระบบโครงสร้างพื้นฐานที่มีแนวโน้มเพิ่มสูงขึ้น ดังนั้นการบริหารจัดการทางการคลังเพื่อรักษาระดับการเจริญเติบโตทางเศรษฐกิจที่เพิ่มขึ้น และการรักษาวินัยทางการคลังจึงเป็นสิ่งที่ขาดไม่ได้